[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.9.2006

SEC(2006) 1159 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Αξιολόγηση των ενεργειών στις οποίες προέβη το Ηνωμένο Βασίλειο ανταποκρινόμενο στη σύσταση του Συμβουλίου της 24ης Ιανουαρίου 2006 προκειμένου να τερματιστεί η κατάσταση υπερβολικού κρατικού ελλείμματος – Εφαρμογή του άρθρου 104 παράγραφος 7 της Συνθήκης

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Αξιολόγηση των ενεργειών στις οποίες προέβη το Ηνωμένο Βασίλειο ανταποκρινόμενο στη σύσταση του Συμβουλίου της 24ης Ιανουαρίου 2006 προκειμένου να τερματιστεί η κατάσταση υπερβολικού κρατικού ελλείμματος – Εφαρμογή του άρθρου 104 παράγραφος 7 της Συνθήκης

1. Η Διαδικασία υπερβολικου ελλειμματος για το Ηνωμένο Βασίλειο

Μετά από μια περίοδο αξιοσημείωτης δημοσιονομικής εξυγίανσης μεταξύ 1996 και 2000, κατά την οποία το αποτέλεσμα της γενικής κυβέρνησης από έλλειμμα 5% του ΑΕΠ μετατράπηκε σε άνετο πλεόνασμα, το Ηνωμένο Βασίλειο διήλθε μια περίοδο δημοσιονομικής χαλάρωσης κυρίως λόγω της προγραμματισμένης αύξησης του λόγου των δημόσιων δαπανών προς το ΑΕΠ η οποία δεν συνοδευόταν από αντίστοιχη αύξηση των κρατικών εσόδων. Το κρατικό έλλειμμα υπερέβη για πρώτη φορά την τιμή αναφοράς της Συνθήκης το οικονομικό έτος 2003/04 (από τον Απρίλιο έως τον Μάρτιο)[1] ανερχόμενο σε 3,2% του ΑΕΠ[2]. Το ακαθάριστο χρέος, το οποίο είχε μειωθεί από ποσοστό ανώτερο του 50% του ΑΕΠ το 1996/97 σε ποσοστό κατώτερο του 38% το 2002/03, αυξήθηκε σε 40,2% το 2004/05.

Το έλλειμμα γενικής κυβέρνησης ήταν 3,3% του ΑΕΠ το οικονομικό έτος 2004/05, υπερβαίνοντας και πάλι την τιμή αναφοράς του 3% του ΑΕΠ. Το Συμβούλιο, βασιζόμενο σε σύσταση της Επιτροπής, κήρυξε το Ηνωμένο Βασίλειο σε κατάσταση υπερβολικού ελλείμματος στις 24 Ιανουαρίου 2006 και, βάσει του άρθρου 104 παράγραφος 7 της Συνθήκης, συνέστησε σε αυτό « να τερματίσει την παρούσα κατάσταση υπερβολικού ελλείμματος το ταχύτερο δυνατόν, και το αργότερο έως το οικονομικό έτος 2006/07, » και « να μειώσει το έλλειμμα γενικής κυβέρνησης κάτω του 3 % του ΑΕΠ με αξιόπιστο και διατηρήσιμο τρόπο και προς τούτο να εξασφαλίσει τη βελτίωση του διαρθρωτικού αποτελέσματος τουλάχιστον κατά 0,5 εκατοστιαίας μονάδας του ΑΕΠ μεταξύ του οικονομικού έτους 2005/06 και του οικονομικού έτους 2006/07 ». Το Συμβούλιο όρισε ως προθεσμία ανάληψης αποτελεσματικής δράσης από μέρους του Ηνωμένου Βασιλείου, την 24η Ιουλίου 2006. Εκτός αυτού, το Συμβούλιο κάλεσε τις αρχές του Ηνωμένου Βασιλείου να « μεριμνήσουν όπως, μετά τη διόρθωση του υπερβολικού ελλείμματος, συνεχισθεί η δημοσιονομική εξυγίανση με σκοπό την επίτευξη του μεσοπρόθεσμου δημοσιονομικού στόχου που (i) παρέχει περιθώριο ασφαλείας σε σχέση με το όριο του 3 % του ΑΕΠ που έχει καθοριστεί για το έλλειμμα, (ii) διατηρεί συνετούς δείκτες χρέους λαμβάνοντας υπόψη την οικονομική και δημοσιονομική επίπτωση της γήρανσης του πληθυσμού και (iii) λαμβάνοντας υπόψη τα σημεία (i) και (ii), παρέχει δυνατότητες δημοσιονομικών ελιγμών, ιδίως σε σχέση με τις ανάγκες για δημόσιες επενδύσεις. »

Η παρούσα ανακοίνωση αξιολογεί τη δράση που ανέλαβε το Ηνωμένο Βασίλειο ανταποκρινόμενο στις συστάσεις του Συμβουλίου, σύμφωνα με το άρθρο 9 παράγραφος 3 του κανονισμού (EK) αριθ. 1467/97 του Συμβουλίου όπως τροποποιήθηκε από τον κανονισμό (EK) αριθ. 1056/2005[3], ο οποίος ορίζει ότι μετά την παρέλευση της προθεσμίας για την λήψη μέτρων από ένα κράτος μέλος μετά από σύσταση του άρθρου 104 παράγραφος 7, « η Επιτροπή ενημερώνει το Συμβούλιο εάν κρίνει ότι τα ληφθέντα μέτρα φαίνεται να επαρκούν για να διασφαλισθεί κατάλληλη πρόοδος για τη διόρθωση του υπερβολικού ελλείμματος εντός των προθεσμιών που καθορίσθηκαν από το Συμβούλιο, υπό την προϋπόθεση ότι τα μέτρα αυτά θα εφαρμοσθούν πλήρως και οι οικονομικές εξελίξεις θα είναι σύμφωνες με τις προβλέψεις ».

2. Αξιολογηση των δημοσιονομικων προοπτικων και τησ δρασης που ανελαβε το Ηνωμένο Βασίλειο ανταποκρινομενο στη συσταση του Συμβουλίου

Η αξιολόγηση της συμμόρφωσης στη σύσταση του Συμβουλίου βάσει του άρθρου 104 παράγραφος 7, βασίζεται στις εαρινές προβλέψεις του έτους 2006 των υπηρεσιών της Επιτροπής, καθώς και σε συμπληρωματικές μακροοικονομικές και δημοσιονομικές πληροφορίες που κατέστησαν γνωστές μετά την καταληκτική ημερομηνία που είχε οριστεί για τις προβλέψεις (24 Απριλίου 2006). Συγκεκριμένα λήφθηκαν υπόψη τα αποτελέσματα όσον αφορά την εξέλιξη του ΑΕΠ τα δύο πρώτα τρίμηνα του 2006, καθώς και η επικαιροποίηση των δεδομένων για τα δημόσια οικονομικά, περιλαμβανομένων των δημοσιονομικών δεδομένων για τους πρώτους μήνες του έτους 2006/07.

Το μακροοικονομικό σενάριο στο οποίο στηρίχθηκαν οι προβλέψεις για τα δημόσια οικονομικά στο επικαιροποιημένο πρόγραμμα σύγκλισης του Ηνωμένου Βασιλείου που υποβλήθηκε τον Δεκέμβριο 2005 και το οποίο χρησίμευσε στην κατάρτιση του προϋπολογισμού του Μαρτίου 2006, προέβλεπε επιτάχυνση της αύξησης του ΑΕΠ από 1¾% το 2005/06 σε 2¼% το 2006/07, σε 3% το 2007/08, σε 2¾% το 2008/09, και σε 2¼% τα επόμενα έτη. Για τα πρώτα έτη των προβλέψεων, το σενάριο αυτό ανταποκρινόταν εν γένει στις εαρινές προβλέψεις των υπηρεσιών της Επιτροπής το 2006, για αύξηση του ΑΕΠ κατά 2,4% το 2006 και 2,8% το 2007. Σε σχέση με τις εαρινές προβλέψεις του 2006, οι βραχυπρόθεσμες μακροοικονομικές προοπτικές έχουν βελτιωθεί. Οι προσωρινές προβλέψεις της Επιτροπής που δημοσιεύθηκαν στις 6 Σεπτεμβρίου 2006 τοποθετούν τον ρυθμό οικονομικής ανάπτυξης του ΗΒ στο 2,7% για το 2006 μέσα σε ένα πλαίσιο γενικότερης βελτίωσης της οικονομίας της ΕΕ. Οι υπηρεσίες Επιτροπής εκτιμούν ότι αυτά τα ποσοστά ανάπτυξης αποτελούν ένδειξη συρρίκνωσης του αρνητικού κενού παραγωγής του 2006, κατά τα επόμενα έτη[4].

2.1. Αποτελέσματα του κρατικού προϋπολογισμού

2005/06

Ο προϋπολογισμός του Μαρτίου 2005 προέβλεπε έλλειμμα γενικής κυβέρνησης για το οικονομικό έτος 2005/06 ίσο προς 2,7% του ΑΕΠ, λαμβάνοντας ως βάση αύξηση του ΑΕΠ κατά 3%. Στο επικαιροποιημένο πρόγραμμα σύγκλισης του Δεκεμβρίου του 2005, το προβλεπόμενο έλλειμμα αναθεωρήθηκε προς τα πάνω, σε 3,1% του ΑΕΠ, μετά από μια αισθητή επιβράδυνση της αύξησης του πραγματικού ΑΕΠ το 2005/06, ενώ η επίσημη πρόβλεψη για την ανάπτυξη αναθεωρήθηκε από 3% σε 1¾%. Το έλλειμμα που καταγράφηκε το 2005/06 αντικατοπτρίζει, επίσης, εν μέρει την έντονη αύξηση των κρατικών επενδύσεων μολονότι ο τρέχων προϋπολογισμός παρουσιάζει επίσης έλλειμμα. Λαμβάνοντας ως βάση τα προκαταρκτικά αποτελέσματα των εαρινών προβλέψεων των υπηρεσιών της Επιτροπής εκτιμήθηκε έλλειμμα ίσο προς 3,1% του ΑΕΠ. Πιο πρόσφατα αποσπασματικά στοιχεία οδηγούν σε μια ελαφρά αυξητική αναθεώρηση του ελλείμματος περίπου κατά ποσοστό 0,1/0,2 % του ΑΕΠ[5].

2006/07

Ο προϋπολογισμός του Μαρτίου 2006 προβλέπει έλλειμμα ύψους 3,0% του ΑΕΠ για το 2006/07. Το ποσοστό αυτό είναι υψηλότερο από το έλλειμμα του 2,8% του ΑΕΠ που προβλεπόταν στο επικαιροποιημένο πρόγραμμα σύγκλισης του Δεκεμβρίου 2005 και οφείλεται κυρίως στην προς τα κάτω αναθεώρηση της παραγωγής πετρελαίου του Ηνωμένου Βασιλείου η οποία αναμένεται ότι θα μειώσει τα έσοδα από τον επιχειρηματικό τομέα. Νωρίτερα, στο προσχέδιο προϋπολογισμού του Δεκεμβρίου 2005[6] (στο οποίο είχαν βασιστεί οι προβλέψεις του προγράμματος σύγκλισης) είχε εξαγγελθεί μια σειρά διαδοχικών επιλεκτικών ενεργειών μεταξύ των οποίων η αύξηση της φορολογίας των πετρελαιοπαραγωγών επιχειρήσεων, που τότε θεωρήθηκε ότι θα βελτίωνε την δημοσιονομική θέση κατά 0,1 εκατοστιαίας μονάδας εκατοστιαίας μονάδας του ΑΕΠ το 2006/07 και κατά, 0,1 εκατοστιαίας μονάδας επιπλέον, στη συνέχεια. Ωστόσο, βάσει των εκτιμήσεων για την παραγωγή πετρελαίου στον προϋπολογισμό του Μαρτίου, τα μέτρα που εξαγγέλθηκαν στο προσχέδιο προϋπολογισμού αναμένεται πλέον ότι θα αφήσουν την δημοσιονομική θέση ανεπηρέαστη το έτος 2006/07 και να την βελτιώσουν κατά 0,2 εκατοστιαίας μονάδας του ΑΕΠ από το 2007/08 και μετά. Πέραν της μικρής διόρθωσης που προέβλεπε το προσχέδιο προϋπολογισμού του Δεκεμβρίου, δεν αναλήφθηκαν περαιτέρω επιλεκτικές δράσεις για τη μείωση του ελλείμματος μετά τη σύσταση του Συμβουλίου που διατυπώθηκε τον Ιανουάριο. Τα επιλεκτικά μέτρα που εξαγγέλθηκαν στον προϋπολογισμό του Μαρτίου εν γένει δεν επηρέασαν την δημοσιονομική κατάσταση και, συγκεκριμένα, δεν έγινε καμία απόπειρα για την αντιστάθμιση της μείωσης των εσόδων ως αποτέλεσμα της προς τα κάτω αναθεώρησης της προβλεπόμενης παραγωγής πετρελαίου.

Στις εαρινές προβλέψεις των υπηρεσιών της Επιτροπής το 2006, προβλεπόταν έλλειμμα 3,0% του ΑΕΠ για το έτος 2006/07, δηλαδή παρόμοιο με αυτό των επίσημων προβλέψεων, μολονότι ως βάση είχαν ληφθεί υψηλότερες τιμές πετρελαίου (που βραχυπρόθεσμα θα ενίσχυαν τα έσοδα από την φορολόγηση των επιχειρήσεων), Σύμφωνα με τους υπολογισμούς των υπηρεσιών της Επιτροπής, η διαρθρωτική προσαρμογή μεταξύ 2005 και 2006 (σε βάση ημερολογιακού έτους) που προέκυπτε με βάση τις εαρινές προβλέψεις, ήταν περίπου ½ % του ΑΕΠ. Εντούτοις, βάσει των εκτιμήσεων αυτών, η προσαρμογή θα ήταν μάλλον μικρότερη και πλησιέστερη στο ¼ εκατοστιαίας μονάδας σε βάση οικονομικού έτους[7].

Πρόσφατα ταμειακά στοιχεία ως προς το πρώτο τετράμηνο του 2006/07 δεν απέχουν πολύ από τις εαρινές προβλέψεις 2006 των υπηρεσιών της Επιτροπής όσον αφορά το έλλειμμα. Τα έσοδα παρουσίασαν έντονη αύξηση, ακολουθώντας ή υπερβαίνοντας κατά τι τον δημοσιονομικό προγραμματισμό μολονότι και οι τρέχουσες δαπάνες αυξήθηκαν με ταχύ ρυθμό. Η ταχεία αυτή ανάπτυξη των τρεχουσών δαπανών μπορεί εν μέρει να αποδοθεί στη μεταβολή της μακροοικονομικής κατάστασης λόγω της μεγαλύτερης από το αναμενόμενο ανεργίας και, συνεπώς, μεγαλύτερων δαπανών για κοινωνικές παροχές. Υπάρχει σαφής κίνδυνος οι δαπάνες στον τομέα αυτόν να αυξηθούν περισσότερο από ό,τι προβλέπεται στον προϋπολογισμό του Μαρτίου και στις εαρινές προβλέψεις των υπηρεσιών της Επιτροπής. Οι επιλεκτικές δαπάνες, στις οποίες επιβάλλονται ετήσια ονομαστικά ανώτατα όρια, φαίνεται ότι επίσης αυξάνονται με ταχύ ρυθμό. Το στοιχείο αυτό είναι πιθανό να αντικατοπτρίζει διακυμάνσεις στην χρονική κατανομή των δαπανών εντός του ετήσιου ορίου για το 2006/07 (που οι υπηρεσίες της Επιτροπής προβλέπουν ότι θα τηρηθεί επακριβώς). Στην περίπτωση αυτή, αναμένεται να επιβραδυνθεί στο υπόλοιπο του οικονομικού έτους.

Ωστόσο, τα μηνιαία ταμειακά δεδομένα τείνουν να είναι ασταθή ενώ το μεγαλύτερο μέρος των εσόδων εισρέει κατά το δεύτερο εξάμηνο του οικονομικού έτους. Ως εκ τούτου μπορούν να συναχθούν μόνον πολύ αποσπασματικά συμπεράσματα από τα μέχρι στιγμής ταμειακά δεδομένα.

Λαμβάνοντας υπόψη τις πλέον πρόσφατες μακροοικονομικές εξελίξεις, οι εθνικοί λογαριασμοί υποδηλώνουν μεγαλύτερη ανάκαμψη της οικονομίας από ό,τι αναμενόταν την εποχή των εαρινών προβλέψεων των υπηρεσιών της Επιτροπής. Επιπλέον, άλλες εξελίξεις θα συμβάλουν επίσης στη βελτίωση των δημοσιονομικών προοπτικών. Τόσο η αύξηση των τιμών του πετρελαίου όσο και οι καλές επιδόσεις του χρηματοπιστωτικού τομέα προβλέπεται ότι θα αυξήσουν τα φορολογικά έσοδα από την φορολόγηση των επιχειρήσεων. Επιπλέον, ο υψηλότερος του αναμενόμενου πληθωρισμός, με αμετάβλητα τα λοιπά δεδομένα, θα έχει οριακό θετικό αντίκτυπο στα αποτελέσματα γενικής κυβέρνησης ενώ η παρατηρηθείσα τόνωση της κατανάλωσης μετά την επιβράδυνση του 2005, θα στηρίξει τα έσοδα από την έμμεση φορολογία.

Ωστόσο, οι μελλοντικές εξελίξεις περιβάλλονται από μεγάλες αβεβαιότητες ενώ υπάρχει πιθανότητα για αντισταθμιστικές επιδράσεις. Η σύνθεση της ανάπτυξης μπορεί να αποδειχθεί λιγότερο ευνοϊκή για τα δημόσια οικονομικά λόγω του σημαντικότερου ρόλου των επενδύσεων σε σχέση με το παρελθόν. Επιπλέον, τελευταία καταγράφηκε μια σημαντικότερη υποχώρηση της παραγωγής πετρελαίου από ό,τι προέβλεπε ο προϋπολογισμός του Μαρτίου, πράγμα που μπορεί να έχει ως αποτέλεσμα μικρότερα έσοδα από τη φορολόγηση των επιχειρήσεων αργότερα μέσα στο οικονομικό έτος, ενώ διάφορες χρονικές συγκυρίες μπορεί να συντελέσουν στην υπερεκτίμηση της αύξησης των εσόδων εάν ως βάση ληφθούν μόνον τα στοιχεία των πρώτων μηνών του οικονομικού έτους 2006/07. Εκτός αυτού, σημαντικό μέρος της δημοσιονομικής εξυγίανσης εξαρτάται από ασταθέστατους παράγοντες όπως ο χρηματοπιστωτικός τομέας και οι υψηλές τιμές του πετρελαίου.

Γενικά, λαμβάνοντας υπόψη την εγγενή αστάθεια των δημοσιονομικών μεταβλητών, καθώς και ορισμένες από τις αβεβαιότητες που περιβάλλουν τις οικονομικές και χρηματοπιστωτικές προοπτικές, το Ηνωμένο Βασίλειο παρότι εμφανίζεται να επιτυγχάνει εγκαίρως τη μείωση του ελλείμματος στο 3% του ΑΕΠ το 2006/07, φαίνεται να μην διαθέτει κάποιο περιθώριο ασφαλείας έναντι της τιμής αναφοράς. Ταυτόχρονα, ο κίνδυνος να διατηρηθεί το έλλειμμα σε επίπεδα άνω της τιμής αυτής, παραμένει μεγάλος.

2007/08 και επόμενα έτη

Ο προϋπολογισμός του 2006 προβλέπει μείωση του ελλείμματος σε 2,4% του ΑΕΠ το 2007/08, ακολουθούμενη από προοδευτική συρρίκνωσή του στο 1,7% του ΑΕΠ έως το 2010/11. Η δημοσιονομική εξυγίανση το 2007/08 οφείλεται κυρίως στην ανάκαμψη του λόγου εσόδων/ ΑΕΠ χάρη στη δημοσιονομική επίδραση της φορολογίας και στα επιλεκτικά μέτρα που τέθηκαν σε εφαρμογή τον Δεκέμβριο του 2005, καθώς επίσης και σε κάποια συγκράτηση της αύξησης των δαπανών. Οι εαρινές προβλέψεις των υπηρεσιών της Επιτροπής αναφέρουν ένα κάπως μεγαλύτερο έλλειμμα γενικής κυβέρνησης ύψους 2,7% του ΑΕΠ το 2007/08, κυρίως εξαιτίας επιφυλακτικότερων παραδοχών όσον αφορά την αύξηση των φορολογικών εσόδων. Και πάλι, όμως, προβλέπεται ότι, κατά τη διάρκεια του οικονομικού έτους, το έλλειμμα θα διατηρηθεί κάτω από την τιμή αναφοράς του 3%.

Μετά το έτος 2007/08, ο προϋπολογισμός του 2006 προβλέπει αύξηση του λόγου εσόδων/ΑΕΠ κυρίως λόγω της αναμενόμενης δημοσιονομικής επίδρασης της φορολογίας. Ωστόσο, η κυριότερη κινητήρια δύναμη για τη δημοσιονομική εξυγίανση που προγραμματίζουν οι αρχές του ΗΒ είναι η προβλεπόμενη συγκράτηση της αύξησης των τρεχουσών δαπανών από μέσο ετήσιο ποσοστό 3,2% σε πραγματικούς όρους κατά την τελευταία δεκαετία σε 1,9%. Κατ’ αυτόν τον τρόπο αναμένεται ότι έως το έτος 2008/09 το έλλειμμα θα χρησιμεύει εξ ολοκλήρου για τη χρηματοδότηση των δημοσίων επενδύσεων. Επομένως, μέχρι το 2010/11 ο δείκτης συνολικών δαπανών θα είναι κατώτερος εκείνου του οικονομικού έτους 2007/08 κατά τι περισσότερο από ½ εκατοστιαίας μονάδας. Μια τόσο σημαντική συγκράτηση της αύξησης των τρεχουσών δαπανών θα συμβάλει στη διατήρηση του ελλείμματος σταθερά κάτω από την τιμή αναφοράς, 3% του ΑΕΠ. Ωστόσο, η προβλεπόμενη αυτή μείωση των δαπανών δεν συνοδεύεται από συγκεκριμένα προγράμματα δαπανών των υπουργείων και πρέπει να επιβεβαιωθεί στον προϋπολογισμό του 2007 και στην διεξοδική επισκόπηση των δαπανών (Comprehensive Spending Review) που θα καθορίσουν το συνολικό ποσό των δαπανών για την τριετία που θα αρχίσει το οικονομικό έτος 2008/09.

2.2. Δημόσιο χρέος

Το ακαθάριστο χρέος γενικής κυβέρνησης το οποίο σύμφωνα με τις εκτιμήσεις των εαρινών προβλέψεων αυξήθηκε σε 42% του ΑΕΠ το 2005/06 ακολουθεί αυξητική τροχιά από το 2002/03. Ωστόσο, ο λόγος ακαθάριστου χρέους προς το ΑΕΠ θα διατηρηθεί σε ποσοστό αρκετά κατώτερο της τιμής αναφοράς 60% του ΑΕΠ. Το πρωτογενές αποτέλεσμα παρουσιάζει έλλειμμα μέσα στον χρονικό ορίζοντα που καλύπτουν οι εαρινές προβλέψεις των υπηρεσιών της Επιτροπής. Στο πλαίσιο αυτό οι αρχές του ΗΒ αναμένουν ότι θα συνεχιστεί η αύξηση του ακαθάριστου χρέους σε 44½% του ΑΕΠ έως το 2007/08 και, στη συνέχεια την σταθεροποίησή του περίπου σε αυτό το επίπεδο οπότε προβλέπεται ότι θα εμφανιστεί και πάλι ένα μικρό πρωτογενές πλεόνασμα. Η σταθεροποίηση του χρέους τα τελευταία έτη της περιόδου εξαρτάται, συνεπώς, μεταξύ άλλων από την εφαρμογή της συγκράτησης των δαπανών που περιγράφεται στην διεξοδική επισκόπηση των δαπανών.

Πίνακας 1: Οικονομικές και δημοσιονομικές προβλέψεις

Ως % του ΑΕΠ | 2005/06 | 2006/07 | 2007/08 |

COM | Προϋπολογισμός 20061 | COM | Προϋπολογισμός 20061 | COM | Προϋπολογισμός 20061 |

Αποτέλεσμα γενικής κυβέρνησης | -3,1 | -3,2 | -3,0 | -3,0 | -2,7 | -2,4 |

Πρωτογενές αποτέλεσμα | -1,0 | -1,1 | -1,0 | -0,9 | -0,6 | -0,3 |

Διαρθρωτικό δημοσιονομικό αποτέλεσμα2 | -2,9 | -3,0 | -2,7 | -2,6 | -2,5 | -2,2 |

Μεταβολή του διαρθρωτικού δημοσιονομικού αποτελέσματος | +0,5 | +0,5 | + 0,2 | +0,4 | +0,2 | +0,4 |

Διαρθρωτικό πρωτογενές αποτέλεσμα3 | -0,8 | -0,9 | -0,6 | -0,6 | -0,5 | -0,1 |

Ακαθάριστο δημόσιο χρέος | 42,0 | 42,6 | 43,5 | 43,9 | 43,9 | 44,5 |

π.υ. Πραγματικό ΑΕΠ (ετήσιο ποσοστό μεταβολής) 4 | 1,8 | 1 ¾ | 2,4 | 2 ¼ | 2,8 | 3,0 |

π.υ. Κενό παραγωγής5 | -0,5 | -0,6 | -0,7 | -0,9 | -0,6 | -0,7 |

Ως % του ΑΕΠ | 2005 (COM) | 2006 (COM) | 2007 (COM) |

Αποτέλεσμα γενικής κυβέρνησης | -3,5 | -3,0 | -2,8 |

Πρωτογενές αποτέλεσμα | -1,3 | -1,0 | -0,7 |

Διαρθρωτικό αποτέλεσμα | -3,3 | -2,7 | -2,5 |

Μεταβολή του διαρθρωτικού δημοσιονομικού αποτελέσματος | +0,2 | +0,6 | +0,2 |

Διαρθρωτικό πρωτογενές αποτέλεσμα | -1,1 | -0,7 | -0,5 |

Ακαθάριστο δημόσιο χρέος | 42,8 | 44,1 | 44,8 |

π.υ. Κενό παραγωγής5 | -0,4 | -0,7 | -0,7 |

Σημειώσεις: 1 Τα στοιχεία για το έλλειμμα στον προϋπολογισμό του Μαρτίου 2006 προσαρμόσθηκαν προκειμένου να ληφθούν υπόψη τα έσοδα από τις άδειες UMTS, όπως εξηγείται στην υποσημείωση 1 του κυρίως κειμένου. Τα στοιχεία για το πρωτογενές αποτέλεσμα από τον προϋπολογισμό του ΗΒ προσαρμόσθηκαν από τις υπηρεσίες της Επιτροπής σύμφωνα με τον ορισμό του ΕΣΟΛ για το πρωτογενές αποτέλεσμα λαμβάνοντας τις ακαθάριστες και όχι τις καθαρές πληρωμές τόκων. 2 Κυκλικά προσαρμοσμένο αποτέλεσμα πλην εκτάκτων και λοιπών προσωρινών μέτρων Στην περίπτωση του ΗΒ δεν υφίστανται έκτακτα μέτρα με αποτέλεσμα το διαρθρωτικό αποτέλεσμα να αντιστοιχεί στο κυκλικά προσαρμοσμένο αποτέλεσμα. Οι εκτιμήσεις ως προς το κενό παραγωγής των οικονομικών ετών είναι κατά προσέγγιση και δεν βασίζονται αυστηρά στην από κοινού συμφωνηθείσα μεθοδολογία (βλ. υποσημείωση 7 του κυρίως κειμένου). Τα κενά παραγωγής και η κυκλική προσαρμογή βάσει του προϋπολογισμού του Μαρτίου 2006 υπολογίσθηκαν εκ νέου από τις υπηρεσίες της Επιτροπής βάσει των πληροφοριών που παρέχει ο προϋπολογισμός. Δεδομένου ότι οι πληροφορίες είναι ατελείς, οι νέοι υπολογισμοί της Επιτροπής είναι κατά προσέγγιση. 3 Κυκλικά προσαρμοσμένο πρωτογενές αποτέλεσμα πλην εκτάκτων και λοιπών προσωρινών μέτρων. Στην περίπτωση του ΗΒ δεν υπάρχουν έκτακτα μέτρα. 4 Πρόβλεψη της Επιτροπής σε βάση ημερολογιακού έτους. 5 Ποσοστό του δυνητικού ΑΕΠ. Οι εκτιμήσεις είναι κατά προσέγγιση και δεν βασίζονται αυστηρά στην από κοινού συμφωνηθείσα μεθοδολογία (βλ. υποσημείωση 7 του κυρίως κειμένου). Πρέπει να σημειωθεί ότι οι πρόσφατες αναθεωρήσεις των εθνικών λογαριασμών σημαίνουν ότι σε σύγκριση με τις εαρινές προβλέψεις οι εκτιμήσεις βασίζονται σε ένα κάπως μικρότερο αρνητικό κενό παραγωγής για κάθε έτος. Πηγή: United Kingdom 2006 Financial Statement and Budget Report και 2006 Economic and Fiscal Strategy Report (Budget 2006), Εαρινές οικονομικές προβλέψεις των υπηρεσιών της Επιτροπής του 2006 (COM), υπολογισμοί των υπηρεσιών της Επιτροπής. |

3. Συμπερασματα

Με βάση τα τρέχοντα στοιχεία φαίνεται ότι το Ηνωμένο Βασίλειο θα μπορέσει να διορθώσει το υπερβολικό του έλλειμμα το οικονομικό έτος 2006/07 σύμφωνα με τις συστάσεις του Συμβουλίου βάσει του άρθρου 104 παράγραφος 7. Οι προοπτικές για τα δημόσια οικονομικά φαίνονται πλέον οριακά ευνοϊκότερες από ό,τι την εποχή που έγινε η σύσταση του Συμβουλίου χάρη, μεταξύ άλλων, στην μεγαλύτερη ανάπτυξη και άλλους παράγοντες όπως οι υψηλότερες τιμές πετρελαίου και οι καλές επιδόσεις του χρηματοπιστωτικού τομέα. Ωστόσο, σύμφωνα με τις εκτιμήσεις των υπηρεσιών της Επιτροπής βάσει των εαρινών προβλέψεων, η βελτίωση του διαρθρωτικού αποτελέσματος το 2006/07 φαίνεται ότι δεν θα φθάσει το ½% του ΑΕΠ που συνιστά το Συμβούλιο και ότι πλησιάζει περισσότερο το ¼ εκατοστιαίας μονάδας. Επιπλέον, η διόρθωση του υπερβολικού ελλείμματος υπόκειται σε σημαντικές αβεβαιότητες και είναι ευάλωτη ακόμη και σε σχετικά μικρές αρνητικές μεταβολές στις μακροοικονομικές και δημοσιονομικές προοπτικές:

- Επειδή δεν λήφθηκαν περαιτέρω επιλεκτικά μέτρα για τη μείωση του ελλείμματος μετά τη σύσταση του Συμβουλίου τον Ιανουάριο εκτός από την πραγματοποίηση μιας μικρής διόρθωσης που προβλεπόταν στο προσχέδιο προϋπολογισμού του Δεκεμβρίου και επειδή οι αρχές του ΗΒ λαμβάνουν ως βάση ευνοϊκές δημοσιονομικές τάσεις προκειμένου να μειώσουν το έλλειμμα στην τιμή αναφοράς έως το έτος 2006/07, δεν υφίσταται κανένα περιθώριο ασφαλείας ώστε να αποφευχθεί η υπέρβαση της τιμής αναφοράς το 2006/07. Κατ’ αυτόν τον τρόπο η μείωση του ελλείμματος είναι ευάλωτη ακόμη και σε σχετικά μικρές αρνητικές αιφνίδιες εξελίξεις. Συνεπώς είναι σημαντικό να τηρηθούν τα ετήσια ανώτατα όρια για τις επιλεκτικές δαπάνες.

- Μολονότι φαίνεται πιθανό ότι, με βάση τα τρέχοντα στοιχεία και με αμετάβλητες τις ισχύουσες πολιτικές, το έλλειμμα θα διατηρηθεί κάτω από την τιμή αναφοράς το οικονομικό έτος 2007/08, η πρόβλεψη αυτή υπόκειται στις αβεβαιότητες που περιβάλλουν το αποτέλεσμα του έτους 2006/07.

Συνολικά, με βάση την ανωτέρω αξιολόγηση η Επιτροπή κρίνει ότι προς το παρόν δεν απαιτούνται περαιτέρω ενέργειες στο πλαίσιο της διαδικασίας υπερβολικού ελλείμματος έναντι του Ηνωμένου Βασιλείου. Ωστόσο, η Επιτροπή τονίζει τις αβεβαιότητες σχετικά με την αξιολόγηση των τρεχουσών δημοσιονομικών τάσεων, και επισημαίνει ότι, με αμετάβλητες τις ισχύουσες πολιτικές, υπάρχει πιθανότητα οι δημοσιονομικές προοπτικές να μην βελτιωθούν επαρκώς, πράγμα το οποίο απαιτεί την παρακολούθηση των βραχυπρόθεσμων δημοσιονομικών εξελίξεων.

Μεσοπρόθεσμα, η δημοσιονομική εξυγίανση που προβλέπουν οι αρχές του ΗΒ εξαρτάται από το εάν θα υπάρξει σημαντική συγκράτηση όσον αφορά την αύξηση των δαπανών. Στο πλαίσιο αυτό, ιδιαίτερη σημασία θα έχουν τα μεσοπρόθεσμα προγράμματα δαπανών που πρόκειται να εξαγγελθούν στον προϋπολογισμό του 2007 και την επακόλουθη διεξοδική επισκόπηση των δαπανών (Comprehensive Spending Review) για την τριετία που θα αρχίσει το έτος 2008/09.

Η Επιτροπή θα συνεχίσει να παρακολουθεί εκ του σύνεγγυς τις δημοσιονομικές εξελίξεις στο Ηνωμένο Βασίλειο, σύμφωνα με τα όσα ορίζει η Συνθήκη.

[1] Η ΔΥΕ εφαρμόζεται στο Ηνωμένο Βασίλειο σε βάση οικονομικού έτους. Τα στοιχεία για το αποτέλεσμα γενικής κυβέρνησης του ΗΒ που αναφέρονται στην παρούσα ανακοίνωση εφαρμόζουν την απόφαση της Eurostat, της 14 Ιουλίου 2000, για την ταξινόμηση των εσόδων από τις άδειες κινητής τηλεφωνίας τρίτης γενεάς (UMTS). Γενικά, το Ηνωμένο Βασίλειο δεν έχει εφαρμόσει την απόφαση αυτή όσον αφορά την εγχώρια δημοσίευση των δεδομένων σχετικά με τα δημόσια οικονομικά και εξαιτίας αυτού το αποτέλεσμα γενικής κυβέρνησης σε βάση Eurostat είναι έως και 0,1 εκατοστιαίας μονάδας του ΑΕΠ ετησίως να είναι κατώτερο από αυτό που δημοσιεύεται στους εθνικούς λογαριασμούς του Ηνωμένου Βασιλείου, από το 2001/02 και μετά.

[2] Λόγω του ότι το έλλειμμα υπερέβη την τιμή αναφοράς, η Επιτροπή κίνησε τη διαδικασία υπερβολικού ελλείμματος (ΔΥΕ) τον Απρίλιο του 2004 εγκρίνοντας την έκθεση που προβλέπει το άρθρο 104 παράγραφος 3. Επειδή τότε είχε κριθεί ότι η υπέρβαση άνω του ορίου του 3% του ΑΕΠ ήταν μικρή και ενδεχομένως προσωρινή, το έλλειμμα δεν θεωρήθηκε υπερβολικό από την Επιτροπή και την Οικονομική και Δημοσιονομική Επιτροπή. Βλ.: http://europa.eu.int/comm/economy_finance/about/activities/sgp/country/edp/edprep2004_uk.pdfhttp://europa.eu.int/comm/economy_finance/about/activities/sgp/country/edp/edprep2004_uk.pdf

[3] Αντίστοιχα, ΕΕ L 209 της 2.8.1997 και ΕΕ L 174 της 7.7.2005.

[4] Οι πρόσφατες αναθεωρήσεις του ΑΕΠ προς τα πάνω αφήνουν να εννοηθεί ότι οι εκτιμήσεις του κενού παραγωγής για την τελευταία πενταετία θα άφηναν ένα σχετικά μικρότερο αρνητικό κενό παραγωγής ή ένα σχετικά μεγαλύτερο θετικό κενό παραγωγής σε σχέση με τις εκτιμήσεις των εαρινών προβλέψεων.

[5] Τα στοιχεία αυτά πρέπει να θεωρηθούν προκαταρκτικά και με βάση τις τρέχουσες πληροφορίες φαίνεται ότι τα αποτελέσματα από μεταφορές στο 2006/07 θα είναι περιορισμένα. Η επίσημη στατιστική υπηρεσία του ΗΒ (UK Office for National Statistics) θα κοινοποιήσει την έκβαση ως προς τα αποτελέσματα γενικής κυβέρνησης για το οικονομικό έτος 2005/06 στις 29 Σεπτεμβρίου 2006.

6 Το προσχέδιο προϋπολογισμού που υποβάλλεται κατ’ έτος στο Κοινοβούλιο τον Νοέμβριο ή τον Δεκέμβριο, περιγράφει την δημοσιονομική στρατηγική της κυβέρνησης και επικαιροποιεί τις δημοσιονομικές και μακροοικονομικές προβλέψεις προηγούμενων προϋπολογισμών. Έχει συμβουλευτικό χαρακτήρα και σκοπός του είναι διεξαγωγή δημόσιας συζήτησης για την στρατηγική της κυβέρνησης. Ωστόσο, αποτελεί το σύνηθες πλαίσιο εξαγγελίας δημοσιονομικών μέτρων.

[6] Οι εκτιμήσεις του κενού παραγωγής υπολογίζονται σύμφωνα με την από κοινού συμφωνηθείσα μεθοδολογία σε βάση ημερολογιακού έτους με αποτέλεσμα να μην είναι δυνατό να γίνει εκτίμηση των διαρθρωτικών αποτελεσμάτων (π.χ. το κυκλικά προσαρμοσμένο αποτέλεσμα μείον τα έκτακτα και τα λοιπά προσωρινά μέτρα ) σε βάση οικονομικού έτους αυστηρά βάσει της μεθοδολογίας αυτής. Λαμβάνοντας υπόψη ότι η βελτίωση των ονομαστικών υπολοίπων σε βάση οικονομικού έτους θα είναι μικρότερη από ό,τι σε βάση ημερολογιακού έτους, η διαρθρωτική βελτίωση σε όρους οικονομικού έτους θα είναι επίσης μικρότερη. Η εκτίμηση του ¼ εκατοστιαίας μονάδας περίπου πρέπει να θεωρηθεί ως κατά προσέγγιση εκτίμηση.